ΛΟΓΟΤΕΧΝΙΑ Γ΄ ΓΥΜΝΑΣΙΟΥ (ΑΓ. ΣΤΥΠΑ)

ΡΕΑ ΓΑΛΑΝΑΚΗ, Η μεταμφίεση (Σχολικό βιβλίο σελ.244-248)

 Το κείμενο του σχολικού βιβλίου είναι απόσπασμα από το μυθιστόρημα της Ρέας Γαλανάκη «Ελένη ή ο Κανένας», το οποίο αναφέρεται στη συναρπαστική, όσο και περιπετειώδη ζωή της Ελένης Αλταμούρα- Μπούκουρα, Ελληνίδας ζωγράφου του 19ου αιώνα, η οποία υπήρξε η πρώτη που σπούδασε την τέχνη της στην Ιταλία, σε μια εποχή που αυτές οι σπουδές ήταν απαγορευμένες για τις γυναίκες.

 Το απόσπασμα του βιβλίου μας αναφέρεται ακριβώς στη φάση αυτή της ζωής της Ελένης, όπου η νεαρή ζωγράφος ταξιδεύει στην Ιταλία μαζί με τον πατέρα της, παλιό Σπετσιώτη καπετάνιο και μετέπειτα θεατρώνη της Αθήνας. Από τη Νάπολη , όπου φτάνουν οι δυο τους με ιστιοφόρο, παίρνουν μαζί το δρόμο για τη Ρώμη πότε πεζή και πότε με άμαξα. Η Ελένη κυνηγά με θάρρος και αποφασιστικότητα το όνειρό της να γίνει δεκτή στη φημισμένη αντρική Σχολή των Ναζαρηνών ζωγράφων και να σπουδάσει, μεταμφιεσμένη ως άντρας, την τέχνη που τόσο αγαπά. Θα τα καταφέρει;

Ε Ρ Γ Α Σ Ι Ε Σ

Α. Αναζητήστε στο Διαδίκτυο (Βικιπαίδεια, YouTube) πληροφορίες για την ενδιαφέρουσα, αλλά και τραγική ζωή της Ελένης Αλταμούρα-Μπούκουρα, καθώς και του γιου της, επίσης ζωγράφου, Ιωάννη Αλταμούρα. Δείτε και απολαύστε έργα τους.

Β. Μελετήστε το κείμενο του σχολικού βιβλίου και απαντήστε στις ερωτήσεις:

 1. Ποια ήταν η στάση του πατέρα της Ελένης απέναντι στην επιλογή της κόρης του για σπουδές ζωγραφικής στο εξωτερικό και τι συμβουλές της δίνει;

 2.Ποιοι ήταν οι μάρτυρες της «μεταμόρφωσης» της Ελένης; Γιατί αναφέρεται σ’ αυτούς η συγγραφέας;

 3. Γιατί η Ελένη επέλεξε να τραγουδήσει στο εστιατόριο μια πατριωτική άρια; Ποια αντίδραση προκάλεσε αυτή στο σερβιτόρο; Συνδέστε και με το κλίμα της εποχής (εθνικά και κοινωνικά κινήματα Ευρώπης και ιδίως Ιταλίας του 1848 βλ, βιβλίο Ιστορίας σας).

 4. Ποιο είναι το πρότυπο της Ελένης στο δύσκολο δρόμο που επέλεξε; Γιατί επέλεξε αυτήν τη μορφή κι όχι κάποιαν άλλη;

 5. « Γέννησα τον εαυτό μου ως Κανένα»: Για ποιο λόγο η Ελένη επέλεξε ως όνομά της το «Κανένας»;

Γ. Η συγγραφέας στο κείμενό της κάνει χρήση ονειρικών στοιχείων. Εντοπίστε τα και εξετάστε το αισθητικό αποτέλεσμα που δημιουργούν.

Δ. Να συγκρίνετε την Ελένη με μια νέα της εποχής μας με ανάλογες φιλοδοξίες και όνειρα.Τι συμπεράσματα βγάζετε;

Κ Α Λ Η Δ Υ Ν Α Μ Η !

 ΑΓΑΘΗ ΣΤΥΠΑ